b'\n_START_ARTICLE_\nV12-motor\n_START_PARAGRAPH_\nEn V12-motor\xc2\xa0er en stempelmotor med tolv sylindre, plassert i V-form med seks sylindre p\xc3\xa5 hver side. Sylindervolumet varierer, men det vanlige er et totalt sylindervolum fra mellom 3 og 8 liter p\xc3\xa5 personbiler, til hundrevis av liter i skipsmaskiner. I biler blir slike motorer vanligvis p\xc3\xa5 langs, fordi de er for store til normal montering p\xc3\xa5 tvers. Et kjent unntak er Lamborghini Miura som har midtmontert, tverrstilt V12.\n_START_SECTION_\nEgenskaper\n_START_PARAGRAPH_\nEn V12-motor har en mykere gange enn en V8- eller V10-motor, p\xc3\xa5 grunn av mindre vibrasjon i motoren. V12-konstruksjonen gj\xc3\xb8r ogs\xc3\xa5 motoren bedre balansert, noe som kan bidra til at ytelsen kan \xc3\xb8kes. Moderne V12-motorer har vanligvis 48 ventiler fordelt p\xc3\xa5 fire overliggende kamaksler, to kamaksler per sylinderrekke._NEWLINE_En V12-motor kan produsere h\xc3\xb8yere turtall enn en V8-motor, grunnet et mindre volum per sylinder og dermed kortere slaglengde (forutsatt at V8- og V12-motoren har det samme totale sylindervolum).\n_START_SECTION_\nBilmotorer\n_START_PARAGRAPH_\nDe fleste bilene med V12-motor som er produsert i dag kommer fra Europa. Amerikanerne produserer som regel motorer med 8 sylindre, eller av og til opp til 10 (Dodge Viper\xc2\xa0har V10-motor) Tidligere ble det lagd luksusbiler med V12 fra produsenter som Packard, Cadillac og Lincoln men de fleste av disse gikk ut av produksjon f\xc3\xb8r 2. verdenskrig. Fra Asia er det kun Toyota\xc2\xa0som har levert biler med V12-motorer, med modellen Toyota Century\xc2\xa0Limousine som var utstyrt med en femliters V12 med doble overliggende kamaksler. En V12-motor er sv\xc3\xa6rt dyr og komplisert \xc3\xa5 produsere, og de f\xc3\xa6rreste biler har behov for kreftene fra en V12. Derfor er det som regel bare luksusbiler (Bentley, Rolls-Royce, Maybach, toppmodeller fra BMW og Mercedes-Benz) som blir utstyrt med V12-motorer, samt supersportsbiler som Ferrari, Lamborghini, Pagani og Aston Martin.\n_START_SECTION_\nLastebilmotorer\n_START_PARAGRAPH_\nV12-motoren har ogs\xc3\xa5 i noen grad v\xc3\xa6rt benyttet i de aller tyngste lastebilene, for eksempel Magirus-Deutz Uranus, som hadde en luftkj\xc3\xb8lt Deutz dieselmotor. GMC hadde en motor kalt Twin Six (bensindrevet) for sine tyngste biler p\xc3\xa5 50 og 60-tallet. Detroit Diesel lagde 2-takts V12-motorer som ble montert i de tyngste Amerikanske lastebilene, samt i noen grad i b\xc3\xa5ter og motorredskap. Den Tsjekkiske lastebilprodusenten Tatra er kjent for sine V12-motorer\n_START_SECTION_\nFlymotorer\n_START_PARAGRAPH_\nV12-motorer har ogs\xc3\xa5 blitt brukt i en rekke fly f\xc3\xb8r jetmotorer tok over. Den best kjente flymotoren i denne konfigurasjonen er den britiske Rolls-Royce Merlin og den amerikanske versjonen Packard Merlin, og den tidligere Rolls-Royce Kestrel\n_START_SECTION_\nAndre bruksomr\xc3\xa5der\n_START_PARAGRAPH_\nB\xc3\xa5ter og skip har ofte motorer med V12-konfigurasjon, i varierende st\xc3\xb8rrelser fra vanlige bilmotorer konvertert til marinebruk, til kolossale tungoljebrennere i store skip. Motortypen har ogs\xc3\xa5 v\xc3\xa6rt i bruk i lokomotiv, og i motorredskap som for eksempel gruvedumpere, hjullastere, bulldozere og gravemaskiner Den Russiske traktoren Kirovets har V12-motor. V12-motorer blir ogs\xc3\xa5 brukt i milit\xc3\xa6rt utstyr som beltevogner og tanks, samt som stasjon\xc3\xa6r kraftkilde.'